Predkladacia správa

Na rokovanie vlády Slovenskej republiky sa predkladá návrh skupiny poslancov Národnej rady Slovenskej republiky na vydanie zákona, ktorým sa mení a dopĺňa zákon Národnej rady Slovenskej republiky č. 38/1993 Z. z. o organizácii Ústavného súdu Slovenskej republiky, o konaní pred ním a o postavení jeho sudcov v znení neskorších predpisov.

Predkladaná novela zákona reaguje na zmeny, ktoré nastali po prijatí ústavného zákona č. 357/2004 Z. z. o ochrane verejného záujmu pri výkone funkcií verejných funkcionárov v konaní Ústavného súdu Slovenskej republiky.

Doterajšia právna úprava v zákone č. 38/1993 Z. z. v znení neskorších predpisov (§ 73a a 73b) odrážala konanie o preskúmaní rozhodnutia Národnej rady Slovenskej republiky podľa predchádzajúceho ústavného zákona č. 119/1995 Z. z. o zamedzení rozporu záujmov pri výkone funkcií ústavných činiteľov a vyšších štátnych funkcionárov, keď Ústavný súd Slovenskej republiky riešil len odvolania voči rozhodnutiam Národnej rady Slovenskej republiky v konaní o konflikte záujmov. 

Nová ústavná úprava konfliktu záujmov zriadila nové orgány, ktoré rozhodujú v konaní o konflikte záujmov ako aj nový druh sankcií. Súčasná úprava zákona č. 38/1993 Z. z. túto problematiku nerieši. Navrhované riešenie zachováva v podstate podobný systém konania ústavného súdu ako bol doteraz, avšak s novými účastníkmi a s preskúmaním novozavedených sankcií.

Ministerstvo spravodlivosti SR po obsahovej stránke s poslaneckým návrhom zákona súhlasí, uplatňuje si však nasledovné legislatívno-technické pripomienky:

K bodu 1:

Navrhujeme doplniť tento bod aj o úpravu v nadpise jedenásteho oddielu nad predmetným ustanovením § 73a nasledovne:

 „1. Nadpis nad § 73a znie: 
„Jedenásty oddiel
Konanie o preskúmaní rozhodnutia vo veci ochrany verejného záujmu a zamedzenia rozporu záujmov“

Ďalej je potrebné správne používať označovanie jednotlivých odsekov a do legislatívnej skratky doplniť slovo „len“.
V odseku 2 pravopisne upraviť slovo „podanie“ a nahradiť ho slovom „podaní“.
V poznámkach pod čiarou nepoužívať skratky, začínať text poznámky pod čiarou veľkým písmenom „Čl.“

K bodu 2:

Body 1 a 2 je možné zlúčiť nasledovným spôsobom a vypustiť bod 2:
„§ 73a znie:“

Nový bod 5:
Navrhujeme z dôvodu existujúcej úpravy konečnosti rozhodnutia ústavného súdu v novom ústavnom zákone doplniť poslanecký návrh o nový bod 5, ktorý bude znieť:
„5. V § 73b sa vypúšťa odsek 4.“.

Na základe uvedeného odporúča Ministerstvo spravodlivosti Slovenskej republiky vysloviť súhlas  s predloženým návrhom s vyššie uvedenými pripomienkami.